Bekkige Polly bloos ook! | Sarie
Bekkige Polly bloos ook!
Wetenskaplikes het bevind blou-en-geel ara-papegaaie pof hul kroonvere op en word selfs pienk in die gesig in sekere sosiale situasies, volgens die Daily Mail. Hoewel dit steeds 'n geheim is presies wat hulle daarmee wil oordra, vermoed die navorsers dis 'n teken van positiewe interaksie.
Die blou-en-geel ara-papegaaie (Ara ararauna), is bekend vir hul intelligensie en bekkigheid. In die studie, gepubliseer in die joernaal PLoS ONE, het navorsers vyf sulke papegaaie, wat met die hand grootgemaak is, se interaksie met mekaar en hul mens-versorgers bestudeer. Hulle het naamlik die posisie van die vere (glad of gepof) op die kroontjie, agternek en wang dopgehou. Asook tekens van 'n blos op die veerlose wang.
Die navorsers het bevind die oppof van vere was meer algemeen as die voëls nie beweeg nie, soos tydens sosiale interaksie en rus-periodes, volgens Science Daily. Die voëls was meer geneig om te bloos en hul kroonvere te pof as die versorger met hul gepraat en oogkontak met hulle behou het, as daar dus aktiewe wisselwerking tussen hulle was. Teenoor wanneer die versorger in die vertrek was, maar Polly ignoreer en hom die rug toegekeer het.